Arte vizuale - GRIGORE POPESCU MUSCEL

GRIGORE POPESCU MUSCEL

Maestru al picturii murale

GRIGORE POPESCU MUSCEL

S-a născut pe 23 noiembrie 1945 în Câmpulung Muscel.

Studiile primare şi liceale le-a urmat în oraşul natal, iar în 1969 a absolvit Facultatea de Arte Plastice din Timişoara. Ucenicia şi-a început-o încă din perioada studenţiei, formându-se la şcoala lui Aretinu Avakian. Atestatul de pictor muralist l-a primit în 1970 din partea Patriarhiei Române. Între anii 1974-1988 a obţinut o serie de atestate: restaurator de pictură murală, pictor iconar, restaurator de pictură pe lemn.

De-a lungul timpului, Grigore Popescu Muscel a executat lucrări de conservare şi restaurare la diverse monumente istorice: Biserica Sf. Atanasie de la Niculiţel (jud. Tulcea), Biserica Adormirea Maicii Domnului din Borzeşti (jud. Bacău), Biserica Sfânta Treime a Mănăstirii Cozia, paraclisul regal al Mănăstirii Curtea de Argeş etc. Este autorul picturilor monumentale din numeroase biserici noi.

„Noi îl avem pe cel mai important pictor al Ortodoxiei europene, pe Grigore Popescu Muscel”, declară fără rezerve academicianul Răzvan Theodorescu, istoric şi critic de artă. „Mă simt nevrednic de toate lucrurile acestea, dar dacă am fost pus în situaţia asta, nu pot comenta. Am făcut orice lucru cu sentimentul de bucurie, ca să fie darul nostru către Dumnezeu”, afirmă, cu modestie, artistul Grigore Popescu Muscel.

„Pictura lui Grigore Popescu este strălucitoare şi preţioasă până în cel mai mic detaliu, este modelată din culori vii, transparente, delicate şi alburi colorate în care accentele puternice joacă un rol bine stabilit, purtând în pensulaţia spontană şi sigură amprenta unui mare artist” – prof. Ecaterina Cincheza-Buculei.

Iisus în slavă. Pictură pe bolta pridvorului

Tunderea în monahism a Sfântului cuvios Paisie

Întemeierea Mitropoliei Țării Românești în anul
1359. Domnitorul Nicolae Alexandru Basarab și
Sfântul Iachint Mitropolitul

Naosul și pronaosul Catedralei Izvorul Tămăduirii – vedere spre vest

Compoziția Deisis în absida de sud a naosului. Face parte din ciclul Sfinților Mucenici români în puternică rugăciune

Contents